정조 11년
丁未十月初十日辰時上御誠正閣大臣備局堂上引見入侍時領議政金致仁左議政李在協右議政兪彦鎬左參贊金魯鎭行司直鄭昌聖戶曹判書徐有隣行副司直徐有寧禮曹判書金履素行副司直鄭好仁吏曹判書李𡊠兵曹判書鄭昌順兼都承旨沈豐之開城留守閔鍾顯行副司直李敬懋吏曹參判金文淳行副司直李秉模徐有大刑曹參判洪秀輔漢城右尹朴祐源江華留守趙鼎鎭行副司直金持默校理李鼎德左副承旨曺允大假注書李羲觀事變假注書金膺著記事官李相璜金祖淳以次進伏訖致仁曰日氣連得溫和聖體若何上曰一樣矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣致仁曰今月已至旬日群情顒祝去而益深中宮殿凡節一樣耶上曰連得安過矣致仁曰臣於昨日箚引事雖已承批尙切惶悚矣上曰過矣伊時有司堂上處分之擧非獨因回啓事也伊日兩南行會跋尾至於屢次改撰而終未免外題蓋墨守輩幻弄倉穀者輒於歉歲發賣豐年貿充今年乃是稍熟則申飭自有當題而不曉此意徒煩屢改有司堂上之責顧如是乎回啓事又適在此時故仍有處分矣致仁曰前前留守蕩債事係是公貨而不爲關由故請罪至於商稅則本非朝家所知者自下擅罷似與蕩債有間故不爲竝論實出無心之事而惶悚極矣上曰回啓批答已有所及而予意蕩債旣有論功則罷稅亦似有罪矣上敎昌順曰玉帶子今旣成矣缺傷之餘只有六鐶而能得補完亦可喜也昌順曰向以新舊鐶厚薄之不同有磨減均一之敎而但新鐶非正玉易致傷缺故故令稍厚矣上曰此是先朝所服御補完後欲爲奉置雖稍薄何害之有昌順曰以輕重言之則比之自上常時所服御者未知如何而較以諸臣所帶之帶則少無差重矣上曰然則不必改爲矣致仁曰頃以寧越胎峰加封事陳達有待秋成更爲稟處之命矣今則滌場已訖民事少歇分付該曹擇日擧行何如上曰今已當寒退定於明春可也出擧條致仁曰行副司直李性源李在簡吏曹判書李𡊠備堂還差李在簡使之仍察有司之任何如上曰依爲之出擧條上曰備堂追後承牌者入侍膺著承命出致仁曰承文院謄錄印役從近董飭事命下矣聞校役尙多未盡日本書啓亦姑未訖云兵曹判書鄭昌順是曾經此事之人與戶曹參判李在學行副司直洪秉纘監印堂上差下使之察任何如上曰依爲之出擧條上敎在協曰趙曮差惠堂時洪奉朝賀擧條見之乎前例如此似無可嫌矣在協曰伊時事猶是異姓而前戶判則與臣同堂似難援例矣上曰洪奉朝賀與趙曮娚妹間則論其親切豈不爲可據之例乎致仁曰惠堂皆作闕矣行副司直李在簡漢城判尹李文源差下使之察任何如上曰依爲之出擧條上曰前戶判當爲一堂上乎致仁曰然矣上曰一堂上曾經惠堂乎致仁曰亦是曾經矣上曰惠堂能否實關都民休戚其將如何做得乎在協曰其爲人則頗精矣致仁曰曾任戶判亦善爲之豈不能善做惠堂乎膺著與漢城判尹李文源行副司直蔡弘履偕入進伏致仁曰松都弊源釐正事旣已覆奏判下矣備局有司堂上與開城留守會本司取來本府一年捧下文書從頭理會逐項釐正無使有名而無實何如上曰依爲之出擧條上曰前留守之罷商稅而不爲上聞雖非大失但前人之創商稅勿論得失旣已設施而後人又擅自罷之將何以善其後乎其旋得遞歸可謂幸矣致仁曰蓋將罷商稅而捧舊債云矣在協曰今留守之曾祖故重臣閔鎭厚爲松留時督捧積債至於謗讟朋興云古人之體國任怨如此而今人則或蕩債或罷稅一以要譽於松民爲事如此而何能做事乎致仁曰以近來事言之趙暾爲錦伯時亦因捧債得謗甚矣上曰今松留本自柔善猝難責以古重臣事如尹蓍東則足堪做事爲人甚牢確矣致仁曰雖其柔善不得如古人之任怨亦當隨處着力捧其可捧豈或任置而已乎上曰松都事雖不自朝家別加劃給亦豈無可爲之道乎彦鎬曰松都用度今雖釐正至如軍兵料則亦難減削債本固亦有可捧者而亦多初無可徵之地者此則無奈何矣上曰然則卿意必以二南面割給爲可乎在協曰雖割二南面豈能補一萬五千之數乎彦鎬曰若割給則初年雖無大補節次裒益必將漸殖矣致仁曰向聞於李性源則以爲若割給七八年後可至四五千兩此豈足以充補萬餘之數乎上敎致仁曰向來氷契革罷事卿則以爲如何致仁曰氷契之罷東北郊民情必以爲難矣蓋此事卽鄭昌聖爲判尹時所設施臣實未詳其便否而但行之累年別無大段弊端獨三江班戶頗以爲難云到今革罷臣意則未知其爲必當也上曰今旣革罷則卿言雖如此銷刻之嫌不可不顧但罷契後江民則又添在前所無之役若有從便除減之道則好矣有隣曰氷契不罷之時契人受駄價而自爲應役故民役則無之矣昌聖曰自兵曹出駄價一千一百兩契人受之而仍自應役矣上曰然則其時無戶役乎昌聖曰無他事只有掃雪之役矣上曰氷契之說屢發筵中而至以稍饒者入契中爲言則事涉如何故罷之旣罷之後不可更議仍存而江民戶役實爲可悶矣致仁在協曰此則乃江民應爲之役似不必爲念矣上曰伐氷之役果如何有隣曰或給價防雇或自往赴役云矣上曰掃雪之役比此如何昌聖曰每當伐氷之時各部吏屬隨其遠近責出役價於民戶而至於掃雪則其防雇之價或分或錢於民間無甚費不如氷役之爲苦云氷契若在則部屬亦無憑藉徵斂之名矣上曰氷契之設不過爲江民除弊則契名雖罷江戶應役若倣掃雪例變通似爲便好矣有隣曰若只如掃雪之價則恐必不足矣上曰氷丁需用皆自東西氷庫進排而內氷庫則在先朝減除御供只是賜與及染色所用而已一年所出多不過數千丈而所入則幾至三萬丈此可爲變通之事矣有隣曰氷節當前謹當依下敎講究釐正之道而稟達矣上曰戶役必如掃雪例釐正可矣有隣曰使行齎去節目中有與通編相左者有重疊者如本國事漏泄條挾帶雜文書條賣買雜禁物條擬律輕重相殊且如銀貨爲大典所禁而今則不可禁銅錢亦在禁條而今則不可禁如此等處當依下敎釐正故敢達矣上曰如片角亦在禁條故予嘗以爲筒角旣許出來則片角似不必禁斷云此亦於禁條中拔之可也且條件不要大多刪削煩瑣務從簡約易行而如今番禁紋條亦爲同入於事目可也上曰備局以禁條中紋錦之已製軍服者服之此後則勿復新製之意已爲知委於各營門乎昌順曰廟堂知委姑未及見之矣上曰諸將臣亦未見甘結乎敬懋等曰未及見之矣上敎秉模曰此亦卿之所句管擧行者乎秉模曰然矣上曰何如是稽緩乎委折出去知入可也秉模承命出有寧曰北漢民人等以渠等專以城餉出納聊賴資生而近年移轉米捧留各邑故資生無路雖或以錢代捧猶勝於捧留各邑之意縷縷來訴於臣保障募民之地民情可悶故敢此仰達矣致仁曰北漢民人等以移轉捧留事成群來守於臣家門外多般責諭狀頭被囚而後始散去大抵近來京外爭訟之類雖當呈訴於刑漢城府者輒於臣等過去之路拚轎叫呼此實數十年前所未見之事民習誠可駭矣上曰旣聞之後民習可駭當該摠戎使從重推考管城將令該府拿問重勘錢還雖不可開路摠使所奏事難以領會各邑移轉外又有可以代錢收捧者乎卿於筵退後詳問該廳草記可也出擧條上曰今年守摠餉還捧留之擧或以爲太過而予則曰雖在豐年不可不捧留也蓋畿甸之民實維邦本而土地甚瘠産業素薄無所聊賴之中守摠兩還又爲畿民痼弊輸納之際遠者或至百餘里豈可以年事之少登不爲捧留乎至於需米保米則雖豐年除之可矣此蓋予平日所見然也然而北漢革罷則已旣不革罷則募入居民專以還保爲生而每年捧留在渠輩豈不爲難乎但若如摠使言則便是錢還何以則爲好乎致仁曰軫念民弊之聖意不勝欽仰而第如今年不至凶歉則城民之稱冤於捧留似非異事矣上曰錢還一款似非可論若附近邑如楊州等處或有願納於本倉者則許捧可矣致仁曰似必無願納之邑臣意則若依向來平倉例處之似好矣上曰已發之令有難還收矣致仁曰近來市價漸低故城餉私受之民又以代錢爲抑鬱欲以本色納之而摠廳初則以無朝令持難往復於畿營則畿伯以以錢以米從民願捧納爲答云矣上曰摠廳之初不許捧亦必出於操縱畿民之事也上曰北漢民戶幾何有寧曰古則五百餘戶今爲三百餘戶矣上曰錢還旣不可許若以平倉米移用於接濟之資則何如有寧曰平倉留庫只八千石也昨年則猶以三千餘石推移給料而今年則恐不可推移矣上曰移用平倉米而以錢貿充則何如致仁曰若貿於遠方則可矣而欲於都城貿充則市價必有踊貴之弊矣有寧曰貿於遠方固已難矣且假令以一石價幾兩貿一石米價與米未必適當有餘不足俱爲難處恐不如直以錢給料之爲便也上曰錢還終涉不可且本廳弊源全在費用過濫須以節省爲矯救之策而曰錢曰米之說勿復煩請可矣有寧曰昨年亦有以錢代捧以錢分給之例矣上曰卿之代錢之說指元還耶抑移轉耶有寧曰指元還而言也上曰摠戎使之言不甚分明曾經摠使有能領會者乎敬懋曰臣亦不能領會也上曰城中軍餉亦爲捧留乎敬懋曰此則非捧留者矣上曰如非捧留者以米捧之可矣何以請代錢耶此必指移轉而言也有大曰此必摠戎使辭不達意之致也各處民人受城餉者例以城中民人懸保納糴時又以錢防給於懸保之人使之貿納摠戎使所奏似指此而言也上曰摠使所奏終不仔細退與大臣相議草記可矣履素曰臣於兼帶典牲署事有稟定者敢達矣本署近因常羊之不足每以燕羊爲用矣今則常羊畜産稍優足於繼用此後祭享以燕常兩種依前參用何如上曰依所奏參用可也秉模還入進奏曰臣出問紋服事甘結遲滯委折則初七日節目啓下初八日回公後各司次次謄去而亦有未及知委處云矣上曰當該有司堂上李秉模推考出榻敎上敎文源曰今則於卿無拘礙之端今日亦待牌招入來何也文源曰曲諒之恩逈出尋常私分惶感無以仰達而第臣身自同無故臣心悲冤尤有倍矣彦鎬曰臣之出壃在近竊有區區私懇敢此仰達矣臣於見帶重任雖在常時固無一分堪承之望而今當數千里遠役將至五六朔濡滯帶職往還萬萬不安且雖副使書狀出壃之際亦不帶職作行則況於相任之重乎臣之祈免亶出苦衷實非例讓伏望特許解免以安私分焉上曰自古相臣奉使者皆帶職往來卿勿過辭可矣致仁曰自前大臣出壃在下者必有辭免之擧而自上無許副之事矣有隣曰民間氷役釐正事俄承下敎而判尹便是主人也與之相議釐正何如上曰與之相議可也內氷庫之爲紫門監次知者何故也有隣曰爲其闕內所用故也命退諸臣以次退出